חבריי ושותפיי לדרך שלום רב,

לאחרונה, **סיימתי את תפקידי כמנהל המרכז לאתיקה בירושלים, משכנות שאננים** לאחר 16.5 שנים. היו אלה שנים מרתקות, של עשייה רבה ומשמעותית ובצידה סיפוק גדול.

**עבורי, מרכז האתיקה היה מפעל חיים מקצועי שעורר בי השראה, הנאה והתלהבות.**

אני מאמין שישנה חשיבות לאומית בהטמעת אתיקה היות ואתיקה מפותחת, מהווה מרכיב בסיסי בחוסן הלאומי, בתרבות השלטון, בהתנהלות ארגונים ובעלי מקצוע ובאיכות החיים. הטמעה אפקטיבית של אתיקה היא העושה את ההבדל בין איכותם הערכית של ארגונים והיכולת שלהם להתמודד בהצלחה עם אתגרים אתיים-ערכיים שהמציאות הארגונית מזמנת.

לקוחותינו היו ארגונים מובילים, חלקם ברמה הלאומית, ממגוון תחומים ובהם ציבוריים, ביטחוניים, עסקיים, חינוך, אקדמיה, רשויות מקומיות ותקשורת. רכשנו מומחיות באיתור הצרכים האתיים שלהם ובפיתוח תכניות כמענה לצרכים אלה בהתאמה למאפייני הארגון.

עבדנו עם אוכלוסיות מנהלים ומפקדים בכירות ומשמעותיות מאוד אשר נתנו בנו את אמונן פעם אחר פעם ונגעו בדיונים בסוגיות מהותיות ולעיתים אף רגישות מאוד מסביבת עבודתם. נתנו ללקוחותינו מענה מקיף ושלם החל מהכנת התוכניות ועד להפקה מלאה וזכינו מהם למשובים גבוהים מאוד הן מהרמה המקצועית והתכנים והן מתודעת השירות.

הפעילות הענפה הייתה מגוונת מאוד: פעילות פתוחה לציבור ויצירת פלטפורמה לשיח בתחומי האתיקה השונים, פעילות לקבוצות מארגונים ומקצועות, כתיבה והטמעה של קודים אתיים, סמינרים בינלאומיים והוצאה לאור של ששה ספרים. **עם הזמן והצלחת פעילותנו רכשנו מעמד כגוף מקצועי ומוביל בתחומי האתיקה היישומית והדרכתה.**

להישגים אלה הגענו בזכות צוות נפלא מקצועי, מסור ומחויב, עם נשמה ענקית ואמונה עמוקה בחיוניות הפעילות ובתרומתנו לעשיית הטוב, הראוי והנכון. ועל כך תודתי להם.

לאורך כל השנים זכיתי לעבוד במחיצתו של פרופ' יצחק זמיר ואני מודה לו מקרב לב על שהיה עבורי דמות משמעותית, מקור השראה ומורה דרך. תודה גדולה לחברי המועצה האקדמית על כברת הדרך המשמעותית שעשינו ביחד, על פעילותכם, תמיכתכם והאמון שנתתם בי, במרכז ובפועלו. תודה לפרופ' משה נגבי ז"ל על תרומתו החשובה למרכז. אני מבקש להודות לשותפינו לדרך הנפלאה: לצוות משכנות שאננים וחברי הדירקטוריון, לקרן לירושלים, ללקוחותינו, למרצים ולספקים.

**באשר להמשך דרכי:** **אגייס את הניסיון והידע העשיר שלי ואייעץ לארגונים בתהליכי פיתוח והטמעת ערכים ואתיקה** (גיבוש ערכי הליבה, כתיבת קודים אתיים, הכנת תוכניות הטמעה אפקטיביות וביצוען הלכה למעשה).

**אני מסיים את תפקידי בסיפוק רב ואמשיך במרץ את העשייה בתחום.**

המייל שלי הינו: danielmilo03@gmail.com והנייד נשאר כפי שהיה: 052-2574679

שלכם

דניאל מילוא